Source: https://kuria-birosag.hu/hu/print/elozetes-donteshozatal/pfvv202092017-szamu-ugy
Timestamp: 2019-12-07 19:39:59+00:00

Document:
Pfv.V.20.209/2017. számú ügy
Címlap > Pfv.V.20.209/2017. számú ügy
Tájékoztató a Kúria döntéséről a Pfv.V.20.209/2017. számú ügyben, előzetes döntéshozatali eljárás kezdeményezése tárgyában*
A perben nem álló külföldi megrendelő és a beavatkozó építési szerződést kötöttek. A szerződéshez kapcsolódóan a megrendelő vele azonos honosságú bank által kiállított, előleg- és jóteljesítési bankgaranciához ragaszkodott. A kért garanciák érdekében a beavatkozó, a peres felek és egy külföldi bank érintettségével láncolatos bankgarancia és viszontbankgarancia megállapodások jöttek létre.
Az ENSZ Biztonsági Tanács határozata és az Európai Unió rendelete embargó intézkedéseket vezetett be, ezt követően a felperes a viszontgarancia szerződések alapján az alperes részére a garanciadíj fizetésére vonatkozó kötelezettségét nem teljesítette.
A peres felek letéti szerződést kötöttek, a felperes a kifizetetlen garanciadíjakat a letéteményes által vezetett számlára helyezte el.
A felperes keresetében azt kérte, hogy a bíróság a felek között létrejött letéti szerződés szerint a letét kiadásához szükséges alperesi nyilatkozatot ítéletével pótolja.
Az alperes módosított viszontkeresete arra irányult, hogy a bíróság kötelezze a felperest elsődlegesen szerződés teljesítése, másodlagosan kártérítés, harmadlagosan jogalap nélküli gazdagodás címén a letétbe helyezett díjak részére történő megfizetésére.
Az elsőfokú bíróság a felperes kereseti kérelméről részítélettel döntött, az alperesi jognyilatkozatot pótolta (ez a határozat nem tárgya a Kúria előtti felülvizsgálati eljárásnak), majd a felülvizsgálati eljárás szempontjából releváns, viszontkeresetet elbíráló ítéletével a viszontkeresetnek részben helyt adott, részben pedig a viszontkeresetet elutasította. A másodfokú bíróság az elsőfokú bíróság ítéletét részben megváltoztatta, a viszontkeresetet teljes egészében elutasította.
A Kúriának a jogerős ítélettel szemben az alperes által előterjesztett felülvizsgálati kérelem elbírálásához az embargó rendeletet is értelmeznie kell, ezért a felülvizsgálati eljárás felfüggesztése mellett az Európai Unió Bírósága előtt előzetes döntéshozatali eljárást kezdeményezett.
* Az előzetes döntéshozatali eljárás dokumentumai a C-168/17. ügyszámon érhetőek el az Európai Unió Bírósága honlapján.
* Az eljárás további dokumentumaival az alábbi linkeken érhetőek el:
Az Európai Unió Bírósága C-168/17. sz. ügyben hozott ítélete

References: Kúria 
 bíróság 
 bíróság 
 bíróság 
 Kúria 
 bíróság 
 bíróság